J e g y z ő k ö n y v

Készült Bihardancsháza Község Önkormányzata Képviselő-testületének **2020. október 28-án 900 órai** kezdettel megtartott **rendkívüli** üléséről.

**Az ülés helye:**  Bihardancsháza Önkormányzat nagyterme

 4175 Bihardancsháza, Kossuth L. út 17.

**Jelen vannak:**

Balku Tamás polgármester,

Harangi Csilla Ibolya alpolgármester,

Bagosi Lajosné,

Gál Péter Tamás,

Herczeg Imre képviselők.

**Tanácskozási joggal rendelkezők**:

Peténé Majoros Emese jegyző,

**Jelen van még:** Mészárosné Herpai Szilvia jegyzőkönyvvezető.

**Hiányzó**: -

**Balku Tamás** polgármester köszöntötte a megjelenteket, megállapította, hogy a képviselő-testületi ülés határozatképes. Ezt követően az ülést megnyitotta és 5 igen szavazattal az alábbi napirendi pontot fogadta el megtárgyalásra a képviselő-testület:

1./ A szociális tüzelőtámogatás helyi szabályairól szóló rendelet felülvizsgálatának bizottsági

 véleményezése

 A szociális tüzelőtámogatás helyi szabályairól szóló rendelet felülvizsgálata

 **Előadó**: Gál Péter bizottsági elnök

 Balku Tamás polgármester

2./ Tanulmányi ösztöndíj támogatás összegének meghatározása

 **Előadó:** Balku Tamás polgármester

3./ Különfélék

**1./ Napirendi pont:**

/Az anyag a jegyzőkönyv mellékleteként csatolva./

**Balku Tamás** polgármester előterjesztette a szociális tüzelőtámogatás helyi szabályairól szóló rendelet felülvizsgálatát. Megkérte Gál Péter bizottsági elnököt, ismertesse a bizottság véleményét.

**Gál Péter** bizottsági elnök elmondta, az Ügyrendi Bizottság megtárgyalta a szociális tüzelőtámogatás helyi szabályairól szóló rendelet módosítását, melyet az előterjesztés szerinti tartalommal elfogadásra javasolt.

A képviselő-testület 5 igen szavazattal elfogadta a bizottság tájékoztatását.

**Balku Tamás** polgármester tájékoztatásul elmondta, eredetileg 48 erdei m3 szociális tűzifát nyertek. Ezzel kapcsolatban felhívták az erdészettől, mert az igazgató úgy döntött, hogy 16.000 +áfa/erdei m3/q ár helyett 15.000 Ft+áfa/ erdei m3/q áron kapják meg a kemény lombú tűzifát. Így 51,3 erdei m3 tűzifát kapnak ugyanannyi pénzért.

**Bagosi Lajosné** megkérdezte, hol van ez az erdészet?

**Balku Tamás** polgármester közölte, a Nyírerdőtől hívták fel, de azt még nem tudja, hogy az erdészet melyik telephelyéről fogják kapni a fát. Megjegyezte, a távolság is fontos a szállítási költség szempontjából, valamint az sem mindegy, hogy a fát ömlesztve kapják vagy konténerben. Kihangsúlyozta, minél olcsóbban szeretné lebonyolítani ezt az egészet, mert akkor több pénz marad másra.

**Bagosi Lajosné** megjegyezte, meg kell határozni mennyi az egy főre eső jövedelem.

**Balku Tamás** polgármester elmondta, az egy főre eső jövedelmet az alaprendelet tartalmazza.

**Peténé Majoros Emese** jegyző közölte, a rendelet alapján szociális célú tüzelőanyag támogatásra jogosult a kérelmező, ha a családjában az egy főre jutó havi jövedelem nem haladja meg az öregségi nyugdíj mindenkori legkisebb összegének 300 %-át.

**Bagosi Lajosné** elmondta, akkor ez 85.500 Ft/fő összeget jelent. Felvetette, nem mindegy, hogy mennyi a jövedelemhatár. Felvetette, ha az elnyert fa mennyiségét elosztják 33 fele, mert ennyi igénylő szokott lenni, akkor nem sok fa jut az igénylőknek.

**Peténé Majoros Emese** jegyző megjegyezte, lehet módosítani a rendeleten, viszont, ha szűkítik a kört, akkor kevesebb ember részesül a támogatásból.

**Balku Tamás** polgármester véleménye szerint az a cél, hogy minél többen részesüljenek ebből a támogatásból.

**Gál Péter** megjegyezte, egy erdei köbméter 8,5 – 11 q fát jelent. Véleménye szerint erdei köbméterenként 10 mázsára lehet számolni, kb. két kamionra fog ráférni ez a mennyiség.

**Bagosi Lajosné** megjegyezte, nem létezik, hogy egy erdei köbméter fa 10 q-a legyen. Elmondta, osztottak már fát, amit Biharnagybajomból hoztak, de nem esett 10 q fa egy erdei köbméterbe.

**Herczeg Imre** elmondta, a rendes köbméter kisebb mennyiség, mint az erdei köbméter. Egy erdei köbméter fa 1,75 méter magas, több fa fér bele, mint a rendes köbméterbe.

**Bagosi Lajosné** megjegyezte, a szén nem volt jó a lakosságnak, ezzel meg az lesz a baj, hogy össze kell vágatni.

**Gál Péter** felvetette, van az önkormányzatnak fűrésze.

**Bagosi Lajosné** véleménye szerint ez nem az ő kötelességük.

**Harangi Csilla** alpolgármester véleménye szerint a maszekoknak ez jól jön.

**Gál Péter** véleménye szerint a településen élő nyugdíjasok többsége több nyugdíjat kap, mint a rendeletben megállapított összeg.

**Bagosi Lajosné** egyet értett Gál Péterrel, mivel a nyugdíjak már elég magasak.

**Peténé Majoros Emese** jegyző tájékoztatásul elmondta, hogy egy háztartásból csak egy személy jogosult a támogatásra. Megkérdezte, hány háztartás van a településen.

**Bagosi Lajosné** közölte, azt tudja, hogy 32-33 igény szokott beérkezni a támogatásra. Megjegyezte, sok ember erre a támogatásra alapoz.

**Peténé Majoros Emese** jegyző véleménye szerint akkor az elnyert fa mennyiségének elégnek kell lenni.

**Balku Tamás** polgármester elmondta, akinek pl. 100 ezer Ft a nyugdíja és egyedül él, az a személy meg nem rászorult. Ezen sokat vitatkoztak már korábban is, hogy ki a rászorult és ki nem.

**Bagosi Lajosné** véleménye szerint maradjon ez az előterjesztés szerinti jövedelemhatár és aki belefér belefér, aki nem meg nem.

**Peténé Majoros Emese** jegyző megkérdezte, még az idén ki akarják osztani a fát?

**Balku Tamás** polgármester közölte, igen mindenképpen ki akarják osztani.

**Peténé Majoros Emese** jegyző elmondta, akkor a testületnek meg kell határozni azt az időpontot, ameddig a kérelmek benyújthatók.

**Bagosi Lajosné** megjegyezte, ez attól függ, hogy mikorra lesz itt a fa. Bár ettől függetlenül a kérelmek beérkezhetnek.

**Peténé Majoros Emese** jegyző tájékoztatásul elmondta, hogy a beérkezett kérelmeket 8 napon belül el kell bírálni.

**Bagosi Lajosné** megkérdezte, ez azt is jelenti, hogy a fát is ki kell osztani ezzel egyidejűleg?

**Peténé Majoros Emese** jegyző elmondta, ez úgy van, hogy a kiosztásról a polgármester értesíti a lakosságot.

**Bagosi Lajosné** javasolta november 20-át beadási határidőnek.

**Balku Tamás** polgármester véleménye szerint kerüljenek minél hamarabb vissza a kérelmek, ezért a november 16. 16 órát javasolta beadási határidőnek.

**Bagosi Lajosné** megkérdezte, akkor marad a 300 %?

**Balku Tamás** polgármester javasolta, hogy a testület az öregségi nyugdíj mindenkori legkisebb összegének 300 %-át emelje fel 350 %-ra. Javaslatát elfogadásra, majd szavazásra bocsátotta.

Szavazáskor jelen volt 5 képviselő.

A képviselő-testület 5 igen szavazattal az alábbi rendeletet alkotta:

Bihardancsháza Község Önkormányzata Képviselő-testületének

12/2020. (X.29.) önkormányzati rendelete

a szociális tüzelőanyag támogatás helyi szabályairól

szóló 12/2019. (XI. 14.) önkormányzati rendelet módosításáról

Bihardancsháza Község Önkormányzatának Képviselő-testülete a szociális igazgatásról és szociális ellátásokról szóló 1993. évi III. törvény 2.§-ában és 26.§-ában kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8. pontjában meghatározott feladatkörében eljárva,

Bihardancsháza Község Önkormányzata Képviselő-testületének az önkormányzat szervezti és működési szabályzatáról szóló 10/2019. (XI.14.) önkormányzati rendeletében biztosított véleményezési jogkörében eljáró Ügyrendi Bizottság véleményének a kikérésével a következőket rendeli el:

1.§

Bihardancsháza Község Önkormányzata Képviselő-testületének a szociális tüzelőanyag támogatás helyi szabályairól szóló 12/2019. ( XI. 14.) önkormányzati rendeletének (a továbbiakban: Rendelet) 2. § (2)-(4) bekezdése helyébe a következő rendelkezés lép:

2.§ (2)Szociális célú tüzelőanyag támogatásra jogosult a kérelmező, ha a családjában az egy főre jutó havi jövedelem nem haladja meg az öregségi nyugdíj mindenkori legkisebb összegének 350 %-át.

(3) A támogatásként nyújtott tüzelőanyag tűzifa.

(4) A tüzelőanyag támogatás mértéke háztartásonként nem haladhatja meg az 5 erdei m3 -t.

2.§

A Rendelet 3.§ (1) b) pontja az alábbiak szerint módosul:

b)akinek ingatlana annak fűtési-rendszer kialakítása miatt fával nem fűthető.

3.§

A rendelet kihirdetését követő napon lép hatályba.

**Balku Tamás** polgármester javasolta, döntsenek a beadási határidőről is. Javasolta, hogy a kérelmek november 16. napján 16 óráig kerülhessenek benyújtásra.

Javaslatát elfogadásra, majd szavazásra bocsátotta.

Szavazáskor jelen volt 5 képviselő.

A képviselő-testület 5 igen szavazattal az alábbi határozatot hozta:

**84/2020. (X. 28.) Kt. határozat**

Bihardancsháza Község Önkormányzatának Képviselő-testülete a szociális ellátások helyi szabályairól szóló 12/2019. (XI.14.) önkormányzati rendelet 4. §-ban tüzelőtámogatás iránti kérelem beadási határidejét 2020. november 16.-a, 16 óra.

**Határidő:** 2020. november 16.

**Felelős:** polgármester

**2./ Napirendi pont:**

/Szóbeli előterjesztés alapján./

**Balku Tamás** polgármester elmondta, a szeptemberi ülésen módosításra került az ösztöndíjrendszer alapításáról és adományozásának rendjéről szóló rendelet, mely alapján 2020. szeptember 1-jétől december 31-éig és 2021. január 1-jétől 2021. június 30. terjedő időszakra vonatkozóan meg kell határozni korosztályonként a tanulmányi ösztöndíj összegét.

Közölte, a pályázati pénz úgy került felosztásra, hogy fedezi a tanulmányi ösztöndíj kiadásait.

Ismertette, az érintett korosztály 6-24 éves korig, így ez a támogatás jelenleg 16 főt érint.

Javasolta a tanulmányi pályázat támogatási összegét az előző évben meghatározott mérték szerint kerüljön megállapításra, melyek az alábbiak: általános iskolások 8 ezer Ft/fő/hó, középiskolások 11 ezer Ft/fő/hó, felsőoktatási intézmény nappali tagozatán tanulók 15 ezer Ft/fő/hó. Javaslatát elfogadásra, majd szavazásra bocsátotta.

Szavazáskor jelen volt 5 képviselő.

A képviselő-testület 5 igen szavazattal az alábbi határozatot hozta:

**85/2020. (X. 28.) ÖH számú határozat**

Bihardancsháza Község Önkormányzatának Képviselő-testülete az Önkormányzati Ösztöndíj alapításáról és adományozásának rendjéről szóló 11/2018. (VIII.31.) önkormányzati rendeletben foglalt ösztöndíj mértékét 2020. szeptember 1-jétől december 31-éig és 2021. január 1-jétől 2021. június 30. közötti időszakra az alábbiak szerint állapítja meg:

a)általános iskolai tanuló részére 8.000 Ft/fő/hó

b)középiskolai tanulók részére 11.000 Ft/fő/hó

c)felsőfokú oktatásban résztvevő nappali tagozatos hallgatók 15.000 Ft/fő/hó.

**Határidő**: azonnal, valamint 2021. június 30.

**Felelős:** polgármester

**3./ Különfélék:**

/Szóbeli előterjesztés alapján./

**Bagosi Lajosné** megkérdezte, hogy Brigi hogyan került az önkormányzathoz?

**Balku Tamás** polgármester a kérdésre válaszolva elmondta, a közművelődési normatíva egy részét közművelődési dolgozó munkabérére kell fordítani. Ismertette, Brigi fog részt venni az NMI által indított képzésen, ami 1,5-2 éves lesz. Ezt követően a képzésben részt vevő közművelődési szakember lesz.

**Bagosi Lajosné** megkérdezte, ő lesz a könyvtáros?

**Balku Tamás** polgármester a kérdésre igennel válaszolt. Közölte, azt a tájékoztatást kapta, hogy az NMI-nél november elején indul a képzés, amit az NMI fizet. Ezáltal törvényileg le lesznek fedve, valamint egy embernek munkahelyet teremtenek.

**Bagosi Lajosné** előadta, nincs ezzel semmi gond, Brigi ellen sincs kifogása. Megjegyezte, bár beszéltek már erről, de konkrétan nem tudta, hogy ki lesz a könyvtáros. Ezzel kapcsolatban már a lakosság is érdeklődött tőle, de nem tudott rá válaszolni.

**Balku Tamás** polgármester elmondta, azért van jelenleg az önkormányzatnál Brigi, mert az IKSZT épületébe még nincs bevezetve az internet és ez a munkájának egyik alapfeltétele lenne. Közölte, különböző programok szervezését tervezi.

**Bagosi Lajosné** véleménye szerint azért felesleges átköltözni a másik épületbe, hogy azt fűteni kelljen. Megjegyezte, programokat meg úgy sem lehet csinálni.

**Balku Tamás** polgármester elmondta, lehet programokat szervezni a megfelelő óvintézkedések betartása mellett.

**Peténé Majoros Emese** jegyző felhívta a figyelmet arra, hogy fontos lesz rendezni az épület használatának jogcímét.

**Bagosi Lajosné** megkérdezte, a fóliasátorral kapcsolatban végére jutottak a szociális szövetkezetes dolognak?

**Balku Tamás** polgármester a kérdésre válaszolva elmondta, a novemberi soros ülésre tervezi ezt a témát bevinni, amire meghívást kap Major József, a szociális szövetkezet elnöke is.

**Peténé Majoros Emese** jegyző megkérdezte, a lámpatestek korszerűsítése, hogy halad a településen?

**Balku Tamás** polgármester a kérdésre válaszolva közölte, már elkészült, egyedül az átadás hiúsult meg.

**Bagosi Lajosné** elmondta, az áramszünet óta véleménye szerint nincs olyan éles a közvilágítási lámpák fénye.

**Balku Tamás** polgármester közölte, ezt az E.ON-nak már jelezték a bihartordai polgármester úrral.

**Gál Péter** megjegyezte, a karbantartás hiánya észrevehető.

**Bagosi Lajosné** megkérdezte, a gréderezés milyen pénzből ment?

**Balku Tamás** polgármester a kérdésre válaszolva közölte, a 750 ezer Ft-ból, amit út karbantartásra terveztek be.

**Bagosi Lajosné** véleménye szerint ez az összeg már el lett költve. Megkérdezte, mikor lesz az árok kitisztítva?

**Balku Tamás** polgármester elmondta, Nagyrábé polgármesterétől már kölcsön kérte a árokkotrót, aminek segítségével úgy gondolja, hogy rövid időn belül elkészülnek a munkálatok.

Kihangsúlyozta, a paprika szedés lesz a következő fontos feladat, hogy nehogy lefagyjon a paprika. Ezt követően felszabadítják a területet, ami mindenki számára elérhető lesz.

**Bagosi Lajosné** megkérdezte, a szántást lekezdték már?

**Balku Tamás** polgármester közölte, nagyon jól haladnak a szántással, már az összes földterületet ki van szántva.

További kérdés, hozzászólás nem volt, így Balku Tamás polgármester 9 óra 19 perckor az ülést bezárta. A képviselők zárt ülésen folytatták tovább munkájukat.

K.m.f.

**Balku Tamás**  **Peténé Majoros Emese**

polgármester jegyző